ไทยเครดิตเน้นให้กู้รายย่อย
ไทยเครดิตชูให้ดอกเบี้ยฝากสูงดึงลูกค้า จับสินเชื่อรายย่อยไม่เน้นรายใหญ่ รายได้จากดอกเบี้ยจึงสูงเกิน 4%
20 มิ.ย. 2559

ไทยเครดิตชูให้ดอกเบี้ยฝากสูงดึงลูกค้า จับสินเชื่อรายย่อยไม่เน้นรายใหญ่ รายได้จากดอกเบี้ยจึงสูงเกิน 4%
นายวิญญู ไชยวรรณ ประธานเจ้าหน้าที่บริหาร ธนาคารไทยเครดิต เพื่อรายย่อย เปิดเผยว่า ธนาคารยังคงยึดนโยบายที่จะให้อัตราดอกเบี้ยเงินฝากกับลูกค้าสูงกว่าธนาคารพาณิชย์แห่งอื่น เพื่อรักษาภาพลักษณ์ของธนาคารเอาไว้ โดยไม่ส่งผลกระทบต่อผลการดำเนินงานของไทยเครดิต และไทยเครดิตเองก็ไม่ได้เน้นปล่อยกู้ให้กับองค์กรขนาดใหญ่ แต่เน้นปล่อยกู้ให้กับลูกค้าหรือธุรกิจรายย่อยเป็นหลัก จึงทำให้ที่ผ่านมามีค่าเฉลี่ยส่วนต่างของอัตราดอกเบี้ย (NIM) สูงเกินกว่า 4%
ทั้งนี้ ในช่วง 4 ปีที่ผ่านมา ธนาคารได้เปลี่ยนกลยุทธ์ใหม่ หันมาปล่อยกู้สินเชื่อเพื่อรายย่อยมากขึ้น จากเดิมที่ปล่อยสินเชื่อบ้านและรถเป็นหลัก ซึ่งปัจจุบันถือว่าไทยเครดิตเดินมาถูกทางแล้ว แม้จำนวนลูกค้าจะเยอะ และจำนวนวงเงินสินเชื่อรวมๆ กันไม่มากก็ตาม แต่การปล่อยสินเชื่อให้กับลูกค้ารายย่อยนั้นมีในส่วนของผู้ประกอบการรายเล็กที่ให้สินเชื่อเฉลี่ยที่ 2 ล้านบาท ให้สูงสุดไม่เกิน 10 ล้านบาท ปัจจุบันมีสัดส่วนมากสุด 60-70% รองลงมาเป็นธุรกิจเอสเอ็มอีที่ให้สินเชื่อมากกว่า 10 ล้านบาทขึ้นไป และสินเชื่อนาโนไฟแนนซ์ที่ให้สินเชื่อไม่เกิน 1 แสนบาท และสินเชื่อไมโครไฟแนนซ์ที่ให้สินเชื่อไม่เกิน 2 แสนบาท ซึ่งยังให้สินเชื่อไม่ได้มากนัก เพราะเพิ่งเริ่ม
“เราจับลูกค้าคนละกลุ่มกับแบงก์ขนาดใหญ่ ซึ่งเขาจะไม่ลงมาเล่นรายย่อยมาก อย่างสินเชื่อธุรกิจเอสเอ็มอีของไทยเครดิตก็ปล่อยกู้ไม่เกิน 50 ล้านบาท ขณะที่เอสเอ็มอีของแบงก์อื่นสินเชื่ออยู่ที่ 100 ล้านบาทขึ้นไป หรืออย่างเมื่อปี 2558 ก็เริ่มทำนาโนไฟแนนซ์ก็ไปได้ดี ช่วยลูกค้าที่เคยไปกู้นอกระบบจ่ายดอกเบี้ยสูงๆ ได้มีทางเลือกมากขึ้น สินเชื่อนาโนไฟแนนซ์ของเราจึงมีหนี้เสียน้อยมาก เพราะเขาเป็นกลุ่มที่กู้แบงก์ไม่ได้ เขาต้องการมีเครดิตที่ดี” นายวิญญู กล่าว
อย่างไรก็ตาม ในปีนี้ธนาคารตั้งเป้าปล่อยสินเชื่อใหม่ให้ได้ 8,000-1 หมื่นล้านบาท และมีสัดส่วนสินเชื่อคงค้างอยู่ประมาณ 3 ล้านบาท ซึ่งมีการเติบโตเป็นตัวเลข 2 หลักทุกปี ขณะที่ตัวเลขที่ไม่ก่อให้เกิดรายได้ (เอ็นพีแอล) เฉลี่ยอยู่ที่ 3% ทำตลาด ผ่านสาขาทั้งสองแบบ คือ หากเป็นสาขาเต็มรูปแบบ 20 สาขา ก็จะรับเงินฝากและปล่อยกู้ ส่วนอีก 50-60 สาขาย่อย จะเน้นปล่อยกู้อย่างเดียว เพราะเป็นจุดแข็งที่จะเข้าถึงลูกค้าได้ตรงจุดกว่า